Limpopo-premier spandeer glo duisende op heli-ritteCassel Mathale, die premier van Limpopo, spandeer glo duisende rande om “kort” afstande met ŉ gehuurde helikopter af te lê. Verlede maand het hy glo R60 000 spandeer om ŉ afstand van 161km te vlieg, het The Star Woensdag berig. Mathale het glo ook ŉ helikopter in Januarie gehuur vir ŉ 200km roete tussen Polokwane en Musina, wat R82 000 uit die belastingbetaler se sak gejaag het. Tebatso Mabitsela, die Limpopo regering se woordvoerder, het aan die koerant bevestig dat Mathale belastingbetalers se geld gebruik het om vir die ritte te betaal. Volgens Mabitsela is dit nie moontlik vir Mathale om altyd die provinsie met ŉ voertuig te “deurkruis” nie, weens lang afstande en ŉ gebrek aan tyd. Hy sê die premier moes verlede maand twee “belangrike geleenthede” bygewoon het. Mathale is van Polokwane met ŉ voertuig na die GaMashashane-dorpie geneem om daar die Huis vir Tradisionele Leiers te open. Vandaar is hy met ŉ helikopter na Elim naby Louis Trichardt, sowat 100km van Polokwane, om sy LUR by ŉ openbare vergadering by te staan, het Mabitsela gesê. – Sapa